Pero en cuantes que los ástures y dellos pueblos más, nomaos "bárbaros" polos axentes del Imperiu, nun tuvieron otro que facer frente de forma federada a un enemigu esternu, el pasu a una mayor concenxa de la identidá propia foi necesariu, surde de la propia dialéctica de la Hestoria. Al entamu, les "tribus", les "xentes" guerreen o comercien ente sí ensin estructures polítiques centralizaes y con una concenxa identitaria difusa. Pero ésta va a tener nacencia namás apruz n´escena un "Otru" imperialista y radicalmente heteoxeniu al respective de tolo conocío fasta entós. Esi "Otru" radical tuvo de ser el romanu, el godu, el moru y, a la fin, el castellanu. La concenxa étnica, de mano, y nacional-política, darréu, surde dialécticamente dende´l mio puntu de vista. Tien d´haber un enemigu al qu´enfrentase pa dir desendolcando tala cosa. Y agora voi cola cabera fola de colonización, tamién la más profunda depués de la romana: la castellana. Tamién ye la más abegosa dende´l puntu de vista políticu d´anguaño, la que más rocees espierta ente los partidarios d´una España xunía que quieren falsamente proxectar esa xunidá al pasáu y nagüen (más d´una manera emocional que racional) por una España xunía pa siempres. Foi Castiella reinu con porgüeyu centralizador y esclusivista dende l´entamu.